ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О ВИСОКОМ ОБРАЗОВАЊУ

Члан 1.

У Закону о високом образовању („Службени гласник РС”, бр. 88/17, 27/18 – др. закон, 73/18, 67/19, 6/20 – др. закон и 11/21 – аутентично тумачење), у члану 11. став 1. речи: „које именује Влада”, замењују се речима: „које бира Народна скупштина”.

У тачкa 1) после речи: „шест чланова из реда”, додаје се реч: „истакнутих”.

Став 9. мења се и гласи:

„Влада обједињује предлог из става 8. овог члана и упућује га Народној скупштини, у року од 90 дана од дана објављивања јавних позива из става 4. овог члана.”

У ставу 10. речи: „Националном телу за акредитацију и проверу квалитета у високом образовању”, замењују се речима: „Националном телу за акредитацију и обезбеђење квалитета у високом образовању”.

У ставу 12. реч: „Влада”, замењују се речима: „Народна скупштина”.

У ставу 14. реч: „Влада”, замењују се речима: „Народна скупштина, на предлог надлежног одбора Народне скупштине.”.

Члан 2.

У члану 12. став 1. тач. 6) и 17), бришу се.

У тач. 10)–12) после речи: „утврђује стандарде” додају се речи: „и поступак”.

Ст. 2–4. бришу се.

Досадашњи ст. 5. и 6. постају ст. 2. и 3.

У досадашњем ставу 6, који постаје став 3, речи: „8)–16)”, замењују се речима: „7) –15)”.

Члан 3.

У члану 13. став 6. мења се и гласи:

„Национални савет доноси пословник о свом раду и кодекс о академском интегритету и спречавању сукоба интереса чланова Националног савета”.

Члан 4.

У члану 15. став 1. после речи: „стручни орган”, додаје се запета и речи: „жалбени орган”.

Члан 5.

У члану 16. ст. 2. и 3. мењају се и гласе:

„Управни одбор има девет чланова, које именује Народна скупштина, водећи рачуна о заступљености припадника оба пола, и то:

1. два члана из реда редовних професора универзитета, на предлог Конференције универзитета;
2. једног члана из реда професора струковних студија, на предлог Конференције академија и високих школа;
3. једног члана на предлог студентских конференција;
4. два члана, на предлог Привредне коморе Србије;
5. три члана на предлог Министарства.

Конференција универзитета, Конференција академија и високих школа, студентске конференције, Привредна комора Србије, односно Министарство објављује јавни позив за пријављивање кандидата за члана управног одбора најкасније у року од шест месеци пре истека мандата чланова управног одбора.”

После става 3. додају се нови ст. 4–8. који гласе:

„Рок за пријављивање кандидата за члана управног одбора јесте 15 дана од дана објављивања јавног позива из става 3. овог члана.

Листа пријављених кандидата за члана управног одбора ставља се на увид јавности у року од 10 дана од истека рока за пријављивање кандидата.

Примедбе и предлози у вези са пријављеним кандидатима за члана управног одбора могу се доставити у року од 15 дана од дана стављања листе пријављених кандидата на увид јавности.

У року од 30 дана од истека рока за достављање примедаба и предлога из става 6. овог члана Конференција универзитета упућује предлог Влади за члана управног одбора од највише шест кандидата, Конференција академија и високих школа, од највише три кандидата, студентске конференције од највише три кандидата, Привредна комора Србије од највише шест кандидата и Министарство од највише девет кандидата.

Влада обједињује предлог из става 7. овог члана и упућује га Народној скупштиниу року од 90 дана од дана објављивања јавних позива из става 3. овог члана.”

Досадашњи ст. 4. и 5. постају ст. 9. и 10.

После досадашњег става 5, који постаје став 10, додаје се нови став 11, који гласи:

„Народна скупштина разрешава члана управног одбора пре истека мандата, и то:

1) на лични захтев;

2) ако не испуњава дужности члана управног одбора или својим поступцима повреди углед те дужности, а на предлог Конференције универзитета, Конференције академија и високих школа, студентске конференције, Привредне коморе Србије, односно Министарства;

3) уколико се испуни услов из става 10. овог члана.”

Досадашњи став 6. постаје став 12.

Члан 6.

У члану 17. став 1. тачка 6) после речи: „чланова Комисије за акредитацију”, додају се речи: „и Комисије за одлучивање по жалбама”.

После тачке 7) додаје се тачка 7а) која гласи:

„7а) утврђује листу рецензената”.

После става 2. додају се ст. 3–5. који гласе:

„За рецензенте из става 1. тачка 7а) овог члана могу бити изабрани наставници високошколских установа у Републици, као и наставници у одговарајућем звању са високошколских установа ван територије Републике.

Листа рецензената објављује се на званичној интернет страници Националног акредитационог тела и садржи податке о:

1) имену и презимену рецензента;

2) држави, месту и установи на којој је стекао највиши степен образовања;

3) тренутном наставно-научном звању и години и установи у којој је изабран у наставно-научно звање;

4) образовно-научном, односно образовно-уметничком пољу и области у којој је изабран у наставно-научно звање.

Рецензент не може бити лице које је изабрано, постављено или именовано на функцију у државном органу, органу аутономне покрајине или локалне самоуправе, у органу политичке странке, на дужност органа пословођења високошколске установе, члана Националног савета, Комисије за акредитацију, Комисије за одлучивање по жалбама, односно запослено у Националном акредитационом телу.”

Члан 7.

У члану 18. став 2. после речи: „образовању” додају се речи: „и заснива радни однос на одређено време у Националном акредитационом телу.”

Члан 8.

У члану 19. тачка 3) после речи: „Националног акредитационог тела” додају се речи: „и надзире административни рад Комисије за акредитацију;”.

У тачки 7) речи: „које утврђује Национални савет”, замењују се речима: „објављене на званичној интернет страници Националног акредитационог тела.”

Члан 9.

У члану 20. став 3. мења се и гласи:

„Комисија за акредитацију има 19 чланова, од којих је 17 чланова из реда наставника високошколских установа, један из реда студената и један из реда привредника. Од 17 чланова из реда наставника високошколских установа један је наставник теолошког факултета који припада традиционалној цркви и верској заједници.”

У ставу 4. речи: „на предлог Националног савета”, замењују се речима: „на основу јавног позива”.

Члан 10.

У члану 21. став 2. тачка 3) речи: „а са листе коју утврђује Национални савет”, замењују се речима: „а са листе објављене на званичној интернет страници Националног акредитационог тела”.

Члан 11.

После члана 21. додаје се члан 21а који гласи:

„Члан 21а

Комисија за одлучивање по жалбама

Жалбени орган Националног акредитационог тела је Комисија за одлучивање по жалбама (у даљем тексту: Комисија за жалбе) на решења Комисије за акредитацију о одбијању захтева за акредитацију високошколске установе, односно студијског програма.

Комисија за жалбе има пет чланова из реда признатих научника и наставника високошколских и научних установа из Републике референтних за области обезбеђења квалитета и акредитације, од којих је најмање један из области правних наука.

Чланове Комисије за жалбе бира Управни одбор Националног акредитационог тела, на основу јавног позива.

Чланови Комисије за жалбе бирају се на пет година.

Члан Комисије за жалбе има право на накнаду за рад у висини коју утврђује Управни одбор Националног акредитационог тела, уз сагласност Владе.

Члан Kомисије за жалбе не може бити лице изабрано, постављено или именовано на функцију у државном органу, органу аутономне покрајине или локалне самоуправе, у орган политичке странке или на дужност органа пословођења високошколске установе, лице које је члан Националног савета, лице које је запослено у Националном акредитационом телу, као ни лице које је изабрано за члана Комисије за акредитацију.

Лице које је изабрано за члана Комисије за жалбе, а које је на листи рецензената Конференције универзитета и Конференције академија и високих школа не може обављати послове рецензента у току трајања мандата члана Kомисије за жалбе.

Управни одбор Националног акредитационог тела разрешава члана Комисије за жалбе:

1) на лични захтев;

2) ако несавесно обавља послове или својим поступцима повреди углед дужности коју обавља;

3) ако се испуни услов из става 6. овог члана;

4) због повреде етичког кодекса из члана 17. став 1. тачка 6) овог закона.

Kомисија за жалбе бира председника из реда својих чланова.

Kомисија за жалбе доноси пословник о раду.”

Члан 12.

У члану 22. став 2. после речи: ,,Комисија за акредитацију” додају се речи: ,,Националног акредитационог тела”.

У ст. 3–5. речи: ,,Комисија за акредитацију” замењују се речима: ,,Национално акредитационо тело”.

У ставу 6. реч: ,,Комисија” замењује се речима: ,,Национално акредитационо тело”.

У ставу 8. речи: ,,Националном савету, преко Националног акредитационог тела”, замењују се речима: ,,Комисији за жалбе Националног акредитационог тела”.

Члан 13.

У члану 23. ст. 8. и 9. мењају се и гласе:

,,Поступак акредитације спроводи се у року од девет месеци од дана пријема уредног захтева за акредитацију.

У поступку акредитације Национално акредитационо тело:

1) издаје уверење о акредитацији високошколске установе, односно студијског програма, на основу решења Комисије за акедитацију о акредитацији високошколске установе, односно студијског програма, односно на основу решења Kомисије за жалбе о акредитацији високошколске установе, односно студијског програма;

2) издаје потврду високошколској установи да је поднет уредан захтев;

3) доноси закључак којим упућује високошколску установу да допуни захтев недостајућом документацијом у року од 30 дана, a aко установа не допуни захтев у року, доноси решење о одбацивању захтева.”

Ст. 10 –20. бришу се.

Члан 14.

После члана 23. додаје се члан 23а који гласи:

,,Члан 23а

Жалба на решење Комисије за акредитацију о одбијању захтева за акредитацију

На решење Комисије за акредитацију о одбијању захтева за акредитацију високошколске установе, односно студијског програма високошколска установа може у року од 15 дана од пријема решења поднети жалбу Комисији за жалбе Националног акредитационог тела, преко Комисије за акредитацију.

Комисија за акредитацију утврђује да ли је жалба благовремена, допуштена и поднета од стране овлашћеног лица и да ли постоје разлози за удовољавање жалбеном захтеву и доношење новог решења којим се побијано решење поништава.

Комисија за акредитацију може да допуни поступак ако нађе да је то неопходно.

Ако Комисија за акредитацију не одбаци жалбу, нити удовољи жалбеном захтеву, прослеђује жалбу Комисији за жалбе у року од 15 дана од пријема жалбе.

У року од 30 дана од дана пријема жалбе на решење из става 1. овог члана, Комисија за жалбе именује жалбену подкомисију.

У жалбену подкомисију именују се три рецензента из одговарајуће области са листе рецензената коју је утврдило Национално акредитационо тело.

Жалбена подкомисија доставља Комисији за жалбе извештај и предлог одлуке о жалби поднетој на решење из става 1. овог члана у року од 30 дана од дана именовања.

Комисија за жалбе у року од 30 дана од дана достављања предлога из става 7. овог члана доноси решење којим може одбити жалбу или поништити првостепено решење и вратити га Комисији за акредитацију на поновно одлучивање.

Комисија за акредитацију је дужна да у року од 30 дана од дана пријема одлуке Комисије за жалбе о поништавању првостепеног решења и враћању на поновно одлучивање донесе решење у складу са правним схватањем комисије за жалбе.

Уколико високошколска установа уложи жалбу против решења Комисије за акредитацију из става 9. овог члана, Комисија за жалбе ће сама, у року од 30 дана од дана пријема жалбе донети решење о захтеву за акредитацију у складу са својим правним схватањем.

Решење којим се жалба одбија, односно решење којим Комисија за жалбе одлучује о захтеву за акредитацију у складу са својим правним схватањем, коначно је у управном поступку.

На питања поступања по жалби из става 1. овог члана која нису посебно уређена овим законом примењује се закон којим се уређује општи управни поступак.

Високошколска установа којој је одбијен захтев за акредитацију, има право да понови захтев за акредитацију по истеку рока од 90 дана од дана доношења решења из става 11. овог члана.

Рецензент из става 6. овог члана не може бити лице запослено на високошколској установи која је поднела жалбу, као ни лице које је учествовало у поступку доношења решења из става 1. овог члана.

Рецензенти из става 6. овог члана имају право на накнаду за рад у висини коју утврди Управни одбор, уз сагласност Владе.”

Члан 15.

У члану 31. став 1. тачка 8) брише се.

Став. 2. брише се.

Члан 16.

У члану 39. став 12. речи: ,,првог степена студија” замењују се речима: ,,првог степена академских или струковних студија”.

Члан 17.

У члану 51. став 7. после речи: ,,и положај” додају се речи: ,,органа пословођења”.

Члан 18.

У члану 74. после става 12. додају се ст. 13**–**16. који гласе:

„Високошколске установе које остварују академске студијске програме у области теологије једне од традиционалних цркава и верских заједница овлашћене су да општим актом пропишу као неопходан услов сагласност надлежног органа те цркве или верске заједнице за учешће у конкурсу за избор наставника и сарадника, као и сагласност надлежног органа те цркве или верске заједнице за избор у звање наставника (сагласност за службу учења).

Сагласност за службу учења надлежног органа цркве или верске заједнице за избор у звање наставника представља обавезан услов за заснивање радног односа.

Лице које има стечено звање наставника и сарадника у високошколској установи која остварује академске програме у области теологије једне од традиционалних цркава или верских заједница, губи то звање уколико надлежни орган традиционалне цркве или верске заједнице повуче сагласност дату у смислу ст. 13. и 14. овог члана, из разлога што су активности, ставови или понашање тога лица у супротности са уверењима које та црква, односно верска заједница проповеда, учењем или аутономним правом цркве, односно верске заједнице, или уколико подривају њен углед.

Поступак повлачења сагласности цркве и верске заједнице за рад наставника уређује се општим актом високошколске установе, тако да буду ближе прописани разлози за повлачење сагласности за службу учења, учешће представника управе високошколске установе у поступку и право на изјашњавање наставника о ком се одлучује.”

Члан 19.

У члану 75. после става 12. додаје се став 13. који гласи:

,,Изузетно, са лицем изабраним у звање наставника које је јавни функционер или има заснован радни однос са пуним радним временом у органу јавне власти, а коме је у складу са прописима о спречавању сукоба интереса допуштено да обавља наставну делатност и научноистраживачки рад као други посао, односно делатност, односно лицем коме је поверено јавно овлашћење, орган пословођења високошколске установе из става 1. овог члана закључује уговор о допунском раду највише до једне трећине пуног радног времена, у складу са општим актом самосталне високошколске установе.”

Члан 20.

У члану 93. после става 8. додају се ст. 9. и 10. који гласе:

„Наставник коме је продужен радни однос у складу са ставом 2. овог члана не може бити биран у органе високошколске установе и њених организационих јединица.

Наставнику коме је повучена сагласност за службу учења на основу члана 74. став 15. овог закона престаје радни однос .”

Члан 21.

У члану 97. после става 6. додаје се став 7. који гласи:

„Високошколске установе које остварују академске студијске програме у области теологије једне од традиционалних цркава и верских заједница овлашћене су да општим актом пропишу, поред општих услова за упис кандидата на основне, мастер академске студије и докторате сагласност надлежног органа цркве или верске заједнице, имајући у виду особености везане за сврху и природу теолошког образовања, у складу са законом. Сагласност из овога става може повући надлежни орган традиционалне цркве или верске заједнице који је ту сагласност дао, ако су активности, ставови или понашање студента у супротности са уверењима које та црква, односно верска заједница проповеда, учењем или аутономним правом цркве, односно верске заједнице, или уколико подривају њен углед.”

Члан 22.

У члану 100. ст. 1–3. мењају се и гласе:

,,Високошколска установа врши упис на студије у складу са законом, уз вредновање опште, стручне и уметничке матуре.

Високошколска установа својим општим актом утврђује који се испити са опште, стручне и уметничке матуре вреднују приликом уписа на студије и утврђује критеријуме на основу којих се обавља класификација и избор кандидата за упис на студије.

Високошколска установа сачињава ранг листу пријављених кандидата за упис на студије првог степена на основу општег успеха постигнутог у средњем образовању у четворогодишњем трајању и на матурским испитима, резултата испита за проверу посебних знања, склоности и способности и по потреби на основу успеха на националним и интернационалним такмичењима, у складу са општим актом високошколске установе.”

Члан 23.

У члану 108. ст. 1. и 4. реч: ,,самосталне” брише се.

Члан 24.

У члану 109. став 1. после тачке 5) додаје се тачка 5а) која гласи:

„5а) повлачења сагласности надлежног органа цркве или верске заједнице за студије на тој високошколској установи.”

Члан 25.

У члану 110. став 8. речи: ,,односно доктора уметности” замењују се речима: ,,односно уметнички назив доктора уметности”.

Члан 26.

У члану 113. став 6. после речи: „података о којима се води евиденција,” додају се речи: „посебне услове у погледу обезбеђивања интегритета и поверљивости података из евиденције високошколске установе у којој се остварују студијски програми за потребе националне безбедности”.

Члан 27.

У члану 148. став 2. бројеви: ,,2020/2021.” замењују се бројевима: ,,2021/2022.”, а бројеви: ,,2021/2022.” замењују се бројевима: ,,2022/2023.”.

У ст. 3. и 4. бројеви: ,,2020/2021.” замењују се бројевима: ,,2021/2022.”.

Члан 28.

Поступак избора чланова Националног савета и чланова Управног одбора Националног акредитационог тела, у складу са овим законом, спровешће се у року од шест месеци од дана ступања на снагу овог закона.

Поступак избора чланова Комисије за акредитацију, чланова Комисије за жалбе и директора Националног акредитационог тела, у складу са овим законом, спровешће се у року од девет месеци од дана ступања на снагу овог закона.

Члан 29.

Национални савет ће у року од три месеца од дана ступања на снагу овог закона донети подзаконске акте у складу са овим законом.

Национални савет и Национално акредитационо тело усагласиће своје опште акте у складу са овим законом у року од два месеца од дана ступања на снагу овог закона.

Члан 30.

Започети поступци за акредитацију високошколских установа и студијских програма и поступци за спољашњу проверу квалитета високошколских установа, према прописима који су важили до дана ступања на снагу овог закона, окончаће се по тим прописима.

До утврђивања листе рецензената у складу са овим законом, рецензети ће се именовати са листе рецензената утврђене према прописима до ступања на снагу овог закона.

Национални акредитационо тело ће расписати јавни позив за попуњавање листе рецензената у складу са овим законом у року од шест месеци од дана ступања на снагу овог закона.

Члан 31.

Самосталне високошколске установе усагласиће своје опште акте са овим законом у року од три месеца од дана ступања на снагу овог закона.

Високошколске установе ће утврдити који се испити са опште, стручне и уметничке матуре вреднују приликом уписа на студије и критеријуме на основу којих се обавља класификација и избор кандидата за упис на студије до 31. августа 2022. године.

Члан 32.

Наставник у звању редовног професора који је испунио услове за пензију и коме је продужен радни однос уговором на одређено време са високошколском установом пре ступања на снагу овог закона, који је изабран у органе високошколске установе и њених организационих јединица, може да остане на тој дужности до истека мандатног периода на који је изабран на ту дужност, односно до истека уговора о продужењу радног односа.

Члан 33.

Овај закон ступа на снагу осмог дана од дана објављивања у ,,Службеном гласнику Републике Србије”.